### Beslutning

Tilbagesendes Magistratsafdelingen for Børn og Unge med bemærkning, at byrådet i sit møde den 10. november 2021 har vedtaget Magistratens foranstående indstilling af 11. oktober 2021.

Venstres byrådsgruppe kunne ikke tiltræde indstillingens At 1 om, at forslaget ikke vedtages.

**Beslutningsforslag fra V**

Forslag:

Stillerne forslår:

1) At der udarbejdes en bevægelsespolitik for hele børne-ungeområdet i [adresse], herunder et inspirationskatalog til skoleledelser og lærere.

2) At hver skole i [adresse] udarbejder en bevægelsesstrategi og handleplan.

3) At Byrådet hvert a°r informeres om udviklingen pa° følgende indikatorer af andelen af:

* Personale, som føler sig kompetent til at varetage en fagfaglig undervisning med idræt og bevægelse.
* Elever, der oplever en varieret skoledag med idræt og bevægelse.
* Elever, der oplever større motivation og trivsel for at gå i skole igennem skolernes indsatser for idræt og bevægelse.
* Skoler, der har etableret åbne skolesamarbejder med lokale idrætsforeninger.
* Skolernes evne til at samarbejde med foreningslivet/civilsamfundet omkring en bevægelsesdagsorden

Motivation:

Tiden efter corona stiller vores folkeskoler overfor en svær opgave. I over et år har store dele af undervisningen foregået online, og børnene har nærmest ikke set deres klassekammerater. Derfor er det, som politikere, vores pligt at give folkeskolerne – og derved børnene – de bedst mulige vilkår i en post coronatid. I Venstre mener vi, at en af vejene til et styrket læringsmiljø og trivsel går gennem bevægelse og idræt. Derfor bør de aarhusianske folkeskoler tænke bevægelsesdagsordenen ind i elevernes hverdag i endnu større grad.

Bevægelse skal blive en naturlig del af skolen og undervisningen – og vi ved, at der her er et stort uforløst potentiale på mange folkeskoler. Vi ved også, at de skoler, hvor det lykkes er de skoler, hvor både bestyrelse, ledere og lærere har tænkt bevægelse ind som et helt fundamentalt element i elevernes skoledag. Derfor vil Venstre give folkeskolerne de bedst mulige forudsætninger for at komme godt i mål med en ambitiøs bevægelsesdagsorden. Vi tror på, at eleverne – efter mere end et år med onlineundervisning – trænger til at møde hinanden på ny og rent læringsmæssigt blive stimuleret på nye, spændende måder.

En stærk bevægelsesdagsorden er derfor både ønskværdig fra et sundhedsmæssigt, læringsmæssigt og trivselsmæssigt perspektiv. Derfor håber vi i Venstre, at det er en dagsorden, det øvrige Byråd kan bakke op om.

Forslag stillet af Elsebeth Thomsen og Ebbe Clausen (V)

På vegne af Venstre i [adresse]

**INDSTILLING FRA MAGISTRATSAFDELINGEN FOR BØRN OG UNGE**

**Svar på forslag fra V om en styrket bevægelsesdagsorden**

### Resumé

Venstre har stillet forslag om udarbejdelse af en bevægelsespolitik og inspirationskatalog, lokale handleplaner og årlige statusrapporter til byrådet. Forslaget blev behandlet på byrådsmødet 9. juni 2021.

På baggrund af forslag og byrådsdebat foreslås, at bevægelse indgår i en kommende fornyelse af børne- og ungepolitikken, som alternativ til en selvstændig bevægelsespolitik.

Handleplaner anbefales ikke som et krav, da forskning viser en begrænset effekt. Der følges allerede op på bevægelse i de årlige læringssamtaler og sundhedsmålingen, hvilket fremover udvides med en status i Børn og Unge-udvalget, jf. aftalen om budget for 2022-25. Det anbefales derfor ikke at øge antallet af statusrapporter.

Det foreslås, at vidensdelingen på tværs af skoler styrkes via inspirationsdage og udvikling af fagligt materiale. Materialet udarbejdes inden for Børn og Unges ramme. Inspirationsdagene fordrer tilførsel af resurser. Partierne kan fremsende budgetforslag herom til kommende budgetforhandlinger.

### Indstilling

Det indstilles:

At 1) forslagene fra Venstre om en bevægelsespolitik for hele børn- og ungeområdet samt bevægelsesstrategi og handleplaner på skolerne ikke vedtages.

At 2) byrådet godkender, at der arbejdes videre med bevægelse som en del af det brede sundhedsbegreb, og at opfølgning sker som en del af de årlige læringssamtaler, den kommunale sundhedsmåling og ved årlig status til Børn og Unge- udvalget.

At 3) der udarbejdes fagligt inspirationsmateriale til skoleledelse og lærere inden for Børn og Unges økonomiske ramme.

### Sagens forløb

12-05-2021 [adresse]
Sagens behandling blev udsat  i byrådets møde den 12. maj 2021.
 26-05-2021 [adresse]
Sagens behandling blev udsat i byrådets møde den 26. maj 2021.
 09-06-2021 Aarhus Byråd

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 10. juni 2021 om magistratsbehandling af forslaget.

Sagen bedes tilbagesendt byrådet via Magistraten.

 29-09-2021 Børn og Unge
Beslutningsforslag besvaret med indstilling fra Magistratsafdelingen for Børn og Unge.
 07-10-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 11-10-2021 Magistraten

Fremsendes til [adresse] med bemærkning, at Magistraten i mødet den 11. oktober 2021 anbefaler, at byrådet tiltræder Magistratsafdelingen for Børn og Unges indstilling af 29. september 2021.

Ørni Jacobsen tog forbehold.

Rådmand Randi Olesen og Øystein Dahl var forhindret i at deltage i sagens behandling.

 10-11-2021 [adresse]

Tilbagesendes Magistratsafdelingen for Børn og Unge med bemærkning, at byrådet i sit møde den 10. november 2021 har vedtaget Magistratens foranstående indstilling af 11. oktober 2021.

Venstres byrådsgruppe kunne ikke tiltræde indstillingens At 1 om, at forslaget ikke vedtages.